钦定古今图书集成/明伦汇编/官常典/第538卷 > 柳升 崔聚
## 钦定古今图书集成/明伦汇编/官常典/第538卷 > 柳升 崔聚

按《明外史》本传：“升，怀宁人。袭父职，为燕山护卫百户。
大小二十馀战，累迁左军都督佥事。永乐四年，从张
辅征交阯，战鲁江疾斗，大破贼，斩贼帅阮子仁等，守
咸子关。贼入富良江，舟亘十馀里，陆兵数万，又以海
舟截江立栅。辅将步骑，升水军夹攻，大败之，获伪尚
书阮希周等。又败贼于奇罗海口，得舟三百部。卒得”
季犛及其子澄。还封安远伯，食禄千石，予世券。七年
同陈瑄捕倭。至青州海中，大破倭，追至白山岛而还。
八年副清远侯王友将中军从北征。至回曲津，以神
机火器为前锋，炮发，震数十里，每矢洞，二人中旁，马
立毙，大败阿鲁台。进封侯，加禄五百石，仍世伯，佩平
羌将军印，镇宁夏。追讨叛将冯荅兰帖木儿，捕斩叛
酋察罕歹等，入总京营兵。十二年复从北征，将大营
兵战于忽失温，复以神机火器大破敌。师还，加太子
太傅，予世侯。十八年妖妇唐赛儿反益都，命升与都
指挥刘忠将京军往讨，围其寨。升自以大将意轻贼，
贼乞降，信之，夜为所袭，忠中流矢死，官军多创，赛儿
遁去。及明始觉，追获其党百馀人。军所过颇扰，都指
挥卫青力战完安丘升忌其功，摧辱之。师还，劾下狱，
已得释。二十年复从北征，将中军破敌于屈裂河。明
年复从出塞，降也先土干之众。又明年出至荅兰河，
不见敌而还。帝凡五出塞，升皆从，数有功，宠甚厚。诸
彻侯大较无与比者。仁宗即位，命掌右府，加太子太
傅。宣德元年冬，成山侯王通征交阯，败。书闻，乃以升
为征卤副将军，充总兵官，保定侯梁铭为左副总兵，
都督崔聚为左参将，尚书李庆参赞军务，率步骑七
万人，会黔国公晟讨黎利。二年九月入隘留关。利伪
为国人，上书请立陈氏后者。升不启封，趣进兵，连破
关隘数十，直抵镇夷关。升意殊轻贼。礼部郎中史安、
主事陈镛亟言于庆，宜设备。时庆及铭皆病甚，庆强
起告升，升不为意。前至倒马坡，与百馀骑先驰度桥，
桥遽坏，后队绝，进陷泥淖中。伏发，升中镖死。其日铭
病卒。明日，庆亦卒，聚整军至昌江。贼来益众，官军殊
死斗。贼驱象大至，阵乱。贼大呼：“降者不死，官军或死
或走，无降者。”安镛、李宗昉等皆死。崔聚者，怀远人。从
成祖起兵，从北征，败敌于广漠戍。累迁左军都督佥
事。至是力战被执，贼百计降之，终不屈死。升质直宽
和，善抚士卒，勇而寡谋，遂及于败。朝议以升丧师，不
令子溥袭爵，久之乃许。正统十二年赠升融国公，谥
襄敏。溥初掌中府，出镇广西，廉慎然无将略。承山云：
“后不能守成法过于宽弛”，于是猺獞相扇为乱。初，征
大藤峡，斩贼帅杨容拾等。已，讨柳州蛮，破石门诸寨。
讨思恩蛮，破禽韦万川等。而贼滋蔓如故。景泰初，兵
事亟，召还掌右府，总神机营。再出镇广西。禁军以溥
有威惠，乞留之，不果。天顺初，召还，仍掌右府，防边宣
府、大同。累进太傅，益岁禄三百石。陕西有边警，命佩
《平卤大将军》印。敌再入凉州，溥闭壁不出。敌饱掠去，
蹑取数十级。报捷，被劾，落太傅闲住。既而以马驼献，
帝怒却之。寻复起，掌神机营。卒，谥武肃。子承庆，未嗣
而卒。孙景嗣。